section_heading: Životopis
paragraph_text: Bryan Ferry (vokal i klavijature) osniva 1971. rock sastav Roxy Music zajedno s Brianom Enom (klavijature), Andyem Mackayom (saksofon), Philom Manzaneraom (gitara) i Paulom Thompsonom (bubnjevi). Uz Davida Bowiea kritičari ih smatraju pionirima glam rocka. Svakako, najveći pečat sastavu dao je Bryan Ferry. Svojim scenskim nastupom plijenio je pažnju publike. Paralelno s Roxy Music, Bryan Ferry je gradio vrlo uspješnu solo karijeru. 1976. objavljuje svoj treći album Let’s Stick Together i postiže veliki komercijalni uspjeh s istoimenim hit singlom. Njegova romansa s teksaškim top-modelom Jerry Hall privlačila je medijsku pažnju. Jerry Hall ga napušta i odlazi u naručje lidera Rolling Stones-a Micka Jaggera. Inspiriran prekidom veze s poznatim modelom 1978. snima album The Bride Stripped Bare nakon kojeg slijedi duža pauza u njegovoj solo karijeri. S Roxy Music, 1978. objavljuje uspješan album Manifesto s hit singlom "Dance Away". 1981. Bryan Ferry i Roxy Music u čast ubijenog Johna Lennona snimaju cover verziju njegove pjesme "Jealous Guy" s kojom izbijaju na vrh top ljestvica. Nakon raspada sastava konačno 1985. slijedi solo album Boys And Girls jedno od njegovih najvećih ostvarenja. Ističu se hitovi "Slave To Love" i "Don't Stop The Dance". Bryan Ferry iste godine učestvuje na humnitarnom koncertu Live Aid. Uz pomoć gitariste Pink Floyd-a Davida Gilmoura njegov nastup na ovom koncertu je jedan od najuspješnijih. Slijedi album Bete Noire kojeg prati velika svjetska turneja. Nakon turneje 1993. snima album s cover verzijama poznatih hitova pod imenom Taxi koji prati hit "I Put A Spell On You". Slijedi album egzotičnog imena Mamouna koji je uglavnom autorsko djelo Ferrya. 1999. godina u njegovoj karijeri obilježava uspješan jazz album As Time Goes By kojeg prati svjetska turneja. Album je ocijenjen kao veliko umjetničko ostvarenje i nominiran je za prestižnu Grammy nagradu. Nakon 18 godina od raspada Roxy Music, Bryan Ferry ponovo okuplja sastav na svjetskoj turneji koja postiže ogroman uspjeh. Snima još jedan studijski album 2002. pod nazivom Frantic s nekoliko pjesama Boba Dylana-a. Iste godine razvodi se nakon 20 godina braka od Lucy Helmore s kojom ima četiri sina. 5. ožujka 2007. godine objavljen je njegov dvanaesti album Dylanesque koji donosi obrade najvećih hitova Boba Dylana.